张耒
赠江瞻道
我行于四方，其所急者友。
呜呼得之难，百不一邂逅。
人心不可齐，若十指于手。
随其短与长，亦各有所取。
刚或硬而折，柔有弱而仆。
质良文不扬，中美外莫副。
宽壶泛以枵，狭盎迫而陋。
此犹其大概，琐琐难悉究。
譬如选长材，弃百不一有。
其间虽得之，犹或烦矫揉。
我友居淮滨，饮德悉自幼。
岂期羁旅间，乃获间謦欬。
嗟君如美玉，外彻中乃厚。
埋藏困尘埃，要以不可垢。
他人十不一，子乃得八九。
余亏能几何，不待勉而就。
乃知昔求艰，特以见未久。
但忧奔莫及，敢惮喘而走。
我心子所知，濩豁无所囿。
是以行于世，往往得嘲诟。
人才如其面，不自知好丑。
立之明监前，乃见其可否。
子于我无嫌，告我当苦口，
惟我于改过，窃不敢自后。
嗟予迫饥寒，子亦迎五斗。
何当两有归，投老作邻叟。